חוק שמירת הניקיון (הוראת שעה - נגיף הקורונה החדש) (מענק לרשויות מקומיות), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2793, עמ' 22, 2020-04-22T00:00:00+03:00
החוק קובע הוראת שעה לתקופה של שלושה חודשים שתחילתם ביום פרסומן של תקנות ההנחה, שבה יקראו את סעיף 11ג לחוק שמירת הניקיון, התשמ"ד-1984, באופן שיסמיך את הקרן לתת מענקים לכ-200 רשויות מקומיות המנויות בתוספת השנייה. המענק יחולק לשניים, כך שסכום של כ-150 מיליון ₪ יחולק לכל הרשויות המקומיות המקבלות מענקי איזון לשנת 2020, וכן לעיריית ירושלים המקבלת מענק הבירה, כהשתתפות של הקרן בשיעור אחיד של 20% מסך ההפחתה בהכנסות הרשות המקומית מארנונה לעסקים, וסכום של כ-48 מיליון ₪ כמענק לרשויות מקומיות בדירוג 1 עד 6 בהתאם לסיווג החברתי-כלכלי כאמור, בשל הגידול בהוצאותיהן הנובע מהעלייה בכמות הפסולת הביתית בה עליהן לטפל בתקופה זו. בנוסף, נקבע כי רשות מקומית מסוימת אשר טיפלה בפסולת בתקופת הוראת השעה באופן הגורם למפגעים סביבתיים, כגון באמצעות שריפה של הפסולת או השלכתה ברשות הרבים, תהיה הנהלת הקרן רשאית לדרוש את החזר סכום המענק מאותה רשות מקומית.